Amélie Nothomb
Den belgiske (frankofone) forfatter Amélie Nothomb står for en omfattende og effektiv romanproduktion. Scenarierne i hendes bøger er oftest henlagt til franske, parisiske miljøer, men hendes særlige kendskab til Japan fremgår af Stupeur et tremblement (1999, dansk Med angst og bæven, 2001), der ligesom Ni d'Ève ni d'Adam (2007, dansk Tokyo min elskede, 2010) er en initiationsroman inspireret af den særlige psykiske kultur i landet.
Angst og bæven er gennemgående temaer i hendes romaner, som kendes på de overraskende vinkler og synsvinkler, der åbner sig i en tilsyneladende banal, uskyldig virkelighed.
I debutromanen Hygiène de l'assassin (1992) bliver interviews til forhør, i Antéchrista (2003, dansk Antichrista 2006) bliver en veninde dødsensfarlig, mens Une forme de vie (2010) udnytter brevromanformen til at fremstille et møde mellem forfatteren og en amerikansk soldat og de deraf følgende selvudleveringer. I Barbe bleue (2012, dansk Blåskæg 2013) vendes fortællingen om seriemorderen Blåskæg på hovedet.
Amélie Nothomb spiller således også formmæssigt på nogle gængse, trivielle forestillinger og skaber derved et univers af usikkerhed og spænding.